C 486/196
MT
Il-Ġurnal Uffiċjali tal-Unjoni Ewropea
21.12.2022
2.2 Dawn il-miżuri ta’ llaxkar tar-regoli dwar is-slots se jiskadu fid-29 ta’ Ottubru 2022, filwaqt li s-setgħat delegati tal-Kummissjoni diġà skadew fil-21 ta’ Frar 2022.
Fir-rigward tar-regola bażika “tużah jew titilfu”, il-Kummissjoni issa qed tipproponi li terġa’ tiġi stabbilita r-rata standard tal-użu tas-slots ta’ 80 % mid-29 ta’ Ottubru 2022.
Ir-raġunament mogħti kien li f’Ġunju 2022, il-Eurocontrol ipprevediet li fl-istaġun tax-xitwa 2022-2023, il-volumi tat-traffiku se jerġgħu lura għal 90 % tal-livelli tal-2019.
2.3 Il-KESE mhuwiex konvint minn dan ir-raġunament.
Bħala konsegwenza tal-aggressjoni militari Russa kontra l-Ukrajna, it-titjiriet militari żdiedu b’mod sinifikanti, bħalma żdiedu wkoll it-titjiriet ridirezzjonati li jgħaddu minn fuq iż-żona, u l-ebda waħda minn dawn ma hija rilevanti għall-allokazzjoni tas-slots.
Barra minn hekk, jeħtieġ li ssir distinzjoni bejn il-movimenti tal-merkanzija bl-ajru, li ma naqsux b’mod sinifikanti matul il-perjodu tal-kriżi, u l-movimenti tat-traffiku tal-passiġġieri, li tabilħaqq naqsu.
F’dan is-suq tal-passiġġieri, hija meħtieġa distinzjoni ulterjuri: bħala riżultat tal-passaport tal-COVID-19 tal-UE, it-traffiku intra-Ewropew irkupra ferm aktar malajr għal-livelli ta’ qabel il-pandemija, iżda t-traffiku bl-ajru domestiku u t-traffiku fuq distanzi twal jinsabu fi stadji differenti ta’ rkupru.
It-traffiku kummerċjali huwa mistenni li jirkupra ħafna aktar bil-mod mit-traffiku għal skopijiet ta’ divertiment (4).
Bl-ebda mod ma huwa ċert li t-traffiku għal skopijiet ta’ divertiment se jirkupra b’mod konsistenti; xi ftit minn dan it-tkabbir jista’ jkun attribwit għad-domanda ogħla għal vaganzi wara sentejn tal-COVID-19.
It-trasportaturi ewlenin tan-network Ewropew għadhom ma introduċewx mill-ġdid l-inġenji tal-ajru kbar tagħhom għal distanzi twal Airbus 380 fil-flotot rispettivi tagħhom, preċiżament minħabba li l-linji tal-ajru qed jiffaċċjaw spejjeż għoljin tal-fjuwil u minħabba li ma jistennewx żidiet sinifikanti u konsistenti fid-domanda tat-traffiku.
Id-data pprovduta mill-partijiet interessati tindika li l-movimenti tat-traffiku huma mistennija li jiżdiedu għal 90 % tal-livelli tal-2019, iżda d-domanda tal-passiġġieri għal 78 % biss.
Jekk ir-rata ta’ okkupanza tal-inġenju tal-ajru tkun aktar baxxa, jista’ jkun mistenni li l-linji tal-ajru, pereżempju, jgħaqqdu diversi titjiriet kuljum sabiex it-titjiriet jibqgħu profittabbli (5).
Id-domanda se tkun affettwata minn żieda fir-rati tal-inflazzjoni u riskji dejjem akbar ta’ reċessjoni f’diversi pajjiżi.
Il-previżjonijiet għalhekk m’għandhomx ikunu bbażati fuq ir-reġjuni li qegħdin jaraw l-aħjar irkupru, iżda għandhom jirriflettu wkoll lis-swieq sekondarji partikolarment milquta.
2.4 Dawn il-fatturi jwasslu lill-KESE biex jemmen li l-irkupru tas-suq tal-avjazzjoni jista’ jkun aktar diffiċli milli huwa preżunt mill-Kummissjoni.
Hemm segmenti tas-suq li għadhom qegħdin jirkupraw b’ritmi differenti: il-merkanzija: 6 % meta mqabbla mal-livelli tal-2019; it-trasportaturi bi prezzijiet baxxi: - 9 %; u t-trasportaturi tan-network 21 %.
Dan huwa aktar u aktar rilevanti peress li l-limiti jirreferu għal serje sħiħa ta’ slots, jiġifieri li s-serje ta’ slots (bħat-titjiriet fl-eqqel ħinijiet) jeħtieġ li tkun ogħla mil-limitu ta’ 80 %.
Fil-perjodi ta’ qabel il-pandemija, ir-rata tal-użu tas-slots kienet ta’ 95 %, filwaqt li l-aktar rata baxxa ta’ użu tas-slots kienet ta’ 80 %.
Jekk il-Eurocontrol tipprevedi rata medja tal-użu tas-slots ta’ 90 %, allura wieħed għandu jassumi li s-serje tas-slots mhux se tilħaq (bħala medja) it-80 %.
Għal dawn ir-raġunijiet, għadu kmieni wisq li nerġgħu lura għal-limiti ta’ 80:20.
Jidher aktar xieraq li jiġi adottat proporzjon ta’ 70:30 sakemm tkun disponibbli data aktar robusta li tissostanzja rkupru sostenibbli tas-suq.
Ta’ min jinnota wkoll li l-problemi li qegħdin jiffaċċjaw l-ajruporti Ewropej juru b’mod ċar li l-effetti tal-pandemija tal-COVID-19 għadhom ma ġewx assorbiti.
Ċentri ewlenin tal-UE bħal Frankfurt, u ċentri mhux tal-UE bħal London Heathrow, illimitaw it-titjiriet lejn u minn dawn l-ajruporti, u dan wassal għal ammont enormi ta’ tħassir ta’ titjiriet f’tentattiv biex tittaffa l-pressjoni fuq l-operazzjonijiet tal-linji tal-ajru f’dawn l-ajruporti.
Dawn il-pressjonijiet ġew ikkawżati minn għadd ta’ varjabbli differenti, bħan-nuqqas ta’ persunal.
Dan huwa indikattiv tal-fatt li l-livelli ta’ qabel il-pandemija għar-rata tal-użu tas-slots għadhom ma jistgħux jintlaħqu (6).
2.5 Livell ta’ 70:30 ikun allinjat mal-limiti u r-raġunament adottati mill-gvern tar-Renju Unit (7).
Għalkemm dan il-livell ġie kkritikat ħafna mis-settur tal-linji tal-ajru, il-KESE jħoss li dan isib bilanċ sostanzjat bejn ir-ritorn għall-istatus quo ta’ qabel, filwaqt li jirrikonoxxi li livell (għalkemm tabilħaqq imnaqqas) ta’ protezzjoni tas-slots għadu meħtieġ fid-dawl tal-isfidi serji li qed jiffaċċja s-settur.
Barra minn hekk, dan jallinja l-limitu tar-Regolament dwar is-Slots tal-UE ma’ dak tal-politiki tal-pajjiżi ġirien, u joħloq kundizzjonijiet ekwivalenti ta’ kompetizzjoni għaċ-ċentri tat-trasportaturi tal-UE u l-Ajruport London Heathrow, l-akbar ċentru internazzjonali fl-Ewropa.
(4) (5) (6)
(7)
https://www.airliners.de/prognose-globaler-geschaeftsreiseverkehr-erholt-deutlich/65958 Pubblikazzjoni tal-għadd ta’ passiġġieri u tal-previżjonijiet fl-Ajruport ta’ Munich li tindika li l-irkupru għall-volumi tat-traffiku ta’ qabel il-pandemija se jieħu aktar żmien milli kien mistenni qabel: https://www.airliners.de/wachsendes-passagieraufkommenbayerns-flughaefen-weit-entfernt-corona-niveau/65950 In-nuqqas ta’ ħaddiema f’ajruporti ewlenin jissemma mill-Kummissjoni fil-memorandum ta’ spjegazzjoni, madankollu l-Kummissjoni tqis li dan huwa fenomenu rilevanti għal perjodu ta’ żmien qasir.
Dan huwa dubjuż, peress li n-nuqqas ta’ ħaddiema jaffettwa lil ħafna setturi ekonomiċi u mhux biss lill-avjazzjoni.
M’hemm l-ebda raġuni biex wieħed jemmen li dan se jiġi solvut fl-avjazzjoni fil-futur qrib.
Fl-24 ta’ Jannar 2022, il-gvern tar-Renju Unit aġġusta l-proporzjon tal-użu tas-slots għal 70:30 mis-27 ta’ Marzu 2022 ’il quddiem bħala pass lejn ir-regoli normali, filwaqt li pproteġa lis-settur kontra inċertezza futura, kif iddikjarat mis-Segretarju tat-Trasport tar-Renju Unit Grant Shapps.